पाएं अपने शहर की ताज़ा ख़बरें और फ्री ई-पेपरडाउनलोड करें
देश में कोरोना की दूसरी लहर बेकाबू होती जा रही है। यहां गुरुवार को रिकॉर्ड 4 लाख 14 हजार 182 मामले आए। यह एक दिन में मिलने वाले संक्रमितों को सबसे बड़ा आंकड़ा है। यह तीसरी बार है तब देश में 4 लाख से ज्यादा पॉजिटिव केस मिले हैं। वहीं 3,920 मौतें भी रिकॉर्ड की गईं।
हालांकि, राहत की बात यह रही कि पिछले 24 घंटे में यहां 3 लाख 28 हजार 141 लोगों ने कोरोना की जंग जीत ली। इससे पहले बुधवार को भी 4.12 लाख मरीज सामने आए थे, जबकि 3,979 लोगों की मौत हो गई थी। वहीं, 30 अप्रैल को पहली बार देश में 4 लाख से ज्यादा मरीज मिले थे।
महाराष्ट्र में गुरुवार को 62,194 लोग संक्रमित पाए गए। इससे पहले 1 मई को यहां 63,282 लोग संक्रमित हुए थें। इन बीच के पांच दिनों में लगातार मामले 60 हजार से कम थें।
PM ने दवाइयों की उपलब्धता का रिव्यू किया
प्रधानमंत्री नरेंद्र मोदी ने गुरुवार को देश में कोरोना के हालात का रिव्यू किया। इस दौरान उन्होंने स्वास्थ्य सेवाओं का रिव्यू किया। उन्होंने हॉस्पिटल बेड्स और दवाइयों की उपलब्धता की भी समीक्षा की। PMO के मुताबिक, रिव्यू के दौरान प्रधानमंत्री को उन 12 राज्यों के बारे में विस्तार से जानकारी दी गई, जहां एक्टिव केस 1 लाख से ज्यादा हैं। उन्होंने उन जिलों के बारे में भी बताया गया, जहां सबसे ज्यादा मौतें रिकॉर्ड की जा रही हैं।
45 साल से ऊपर की करीब 31% आबादी को वैक्सीन लगी
इस दौरान प्रधानमंत्री ने स्पष्ट किया कि राज्यों को उन इलाकों की पहचान करने के लिए एडवाइजरी भेजनी चाहिए, जहां पॉजिटिविटी रेट 10% से ज्यादा हो और ICU समेत हॉस्पिटल बेड्स 60% से ज्यादा भर चुके हों। प्रधानमंत्री को बताया गया कि राज्यों को अब तक कुल 17.17 करोड़ वैक्सीन के डोज सप्लाई की जा चुकी है। देश में 45 साल से ऊपर की करीब 31% आबादी को कम से कम वैक्सीन की एक डोज दी जा चुकी है।
देश में कोरोना महामारी आंकड़ों में
कोरोना अपडेट्स
हिमाचल में 16 मई तक कोरोना कर्फ्यू
हिमाचल प्रदेश में आज रात 12 बजे से कोरोना कर्फ्यू लग जाएगा। यह कर्फ्यू 16 मई की रात तक रहेगा। इसके साथ ही प्रदेश में धारा 144 लागू रहेगी। बेकाबू हो रहे कोरोना संक्रमण की चेन तोड़ने के लिए मुख्यमंत्री जयराम ठाकुर की अध्यक्षता में हुई कैबिनेट बैठक में यह फैसला लिया गया।
इस दौरान सभी निजी और सरकारी कार्यालय बंद रहेंगे। स्वास्थ्य, बिजली, दूरसंचार, जल आपूर्ति, स्वच्छता आदि सभी आवश्यक सेवाएं जारी रहेंगी। सिविल वर्क जैसे रोड, पुल आदि के निर्माण कार्य, बागवानी और कृषि स्थलों और अन्य परियोजना स्थलों पर कार्य जारी रहेंगे। शिक्षण संस्थान 31 मई तक बंद रहेंगे।
सभी सरकारी और निजी परिवहन सेवाएं 50% क्षमता के साथ चलती रहेंगी और इंटरस्टेट परिवहन सेवा भी जारी रहेगी। औद्योगिक संस्थान राज्य सरकार द्वारा जारी दिशा-निर्देशों के अनुसार कार्य करेंगे।
प्रमुख राज्यों के हाल
1. महाराष्ट्र
यहां गुरुवार को 62,194 लोग संक्रमित पाए गए। 63,842 लोग रिकवर हुए और 853 की मौत हो गई। अब तक राज्य में 49.42 लाख लोग संक्रमण की चपेट में आ चुके हैं। इनमें 42.27 लाख लोग ठीक हो चुके हैं, जबकि 73,515 लोगों की मौत हो गई है। 6.39 लाख मरीजों का अभी इलाज चल रहा है।
2. उत्तर प्रदेश
यहां गुरुवार को 26,622 लोग संक्रमित पाए गए। 28,902 लोग रिकवर हुए और 350 लोगों की मौत हो गई। अब तक राज्य में 14.25 लाख लोग संक्रमित हो चुके हैं। इनमें 11.51 लाख ठीक हो चुके हैं, जबकि 14,501 मरीजों ने दम तोड़ दिया। 2.59 लाख मरीजों का इलाज चल रहा है।
3. दिल्ली
देश की राजधानी दिल्ली में गुरुवार को 19,133 लोग कोरोना पॉजिटिव पाए गए। 20,028 लोग ठीक हुए और 335 की मौत हो गई। अब तक 12 लाख 73 हजार लोग संक्रमण की चपेट में आ चुके हैं। इनमें 11 लाख 64 हजार ठीक हो चुके हैं, जबकि 18,398 मरीजों की मौत हो चुकी है। 90,629 का इलाज चल रहा है।
4. छत्तीसगढ़
यहां गुरुवार को 13,846 लोग कोरोना संक्रमित पाए गए। 11,600 लोग ठीक हुए और 212 की मौत हो गई। अब तक राज्य में 8.16 लाख लोग संक्रमण की चपेट में आ चुके हैं। इनमें 6.75 लाख लोग ठीक हो चुके हैं, जबकि 9,950 मरीजों की मौत हो चुकी है। 1.31 लाख मरीजों का इलाज चल रहा है।
5. गुजरात
राज्य में गुरुवार को 12,545 लोग संक्रमित मिले। 13,021 लोग रिकवर हुए और 123 की मौत हो गई। अब तक 6.45 लाख लोग संक्रमण की चपेट में आ चुके हैं। इनमें 4.90 लाख ठीक हो चुके हैं, जबकि 8,035 मरीजों की मौत हो चुकी है। 1.47 लाख मरीज ऐसे हैं, जिनका इलाज चल रहा है।
6. मध्यप्रदेश
राज्य में गुरुवार को 12,421 लोग कोरोना पॉजिटिव पाए गए। 12,965 लोग ठीक हुए और 86 की मौत हो गई। अब तक 6.37 लोग संक्रमण की चपेट में आ चुके हैं। इनमें 5.42 लाख लोग ठीक हो चुके हैं, जबकि 6,160 लोगों की मौत हो चुकी है। 88,614 मरीज ऐसे हैं जिनका इलाज चल रहा है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva mar_Deva bho_Deva hin_Deva hin_Deva hin_Deva awa_Deva mar_Deva hin_Deva awa_Deva hin_Deva awa_Deva hin_Deva san_Deva hin_Deva bho_Deva hin_Deva mai_Deva hin_Deva zho_Hant eng_Latn